Tarybos sprendimas
1995 m. balandžio 10 d.
dėl susitarimo pasikeičiant raštais tarp Europos bendrijos ir Islandijos Respublikos, Norvegijos Karalystės ir Šveicarijos Konfederacijos, susijusio su 1987 m. gegužės 20 d. Konvencijos dėl bendrosios tranzito procedūros pakeitimu, sudarymo
(97/225/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį, siejant su 228 straipsnio 2 dalies pirmuoju sakiniu,
atsižvelgdama į Komisijos pasiūlymą,
kadangi Konvencijos tarp Europos ekonominės bendrijos ir Austrijos Respublikos, Suomijos Respublikos, Islandijos Respublikos, Norvegijos Karalystės, Švedijos Karalystės ir Šveicarijos Konfederacijos dėl bendrosios tranzito procedūros [1] 15 straipsnio 2 dalis įgalina pagal Konvenciją įsteigtą Jungtinį komitetą teikti rekomendacijas dėl Konvencijos pakeitimo;
kadangi Jungtinis komitetas rekomendavo pakeisti Konvenciją, siekiant sudaryti galimybę išieškoti mokesčius Susitariančiosioms Šalims teikiant viena kitai tarpusavio pagalbą;
kadangi konkretūs pakeitimai yra išdėstyti Jungtinio komiteto rekomendacijoje Nr. 1/94; kadangi būtina pritarti susitarimui, susijusiam su minėta rekomendacija, pasikeičiant raštais,
NUSPRENDĖ:
1 straipsnis
Bendrijos vardu pritariama susitarimui pasikeičiant raštais tarp Europos bendrijos ir Islandijos Respublikos, Norvegijos Karalystės bei Šveicarijos Konfederacijos, susijusio su 1987 m. gegužės 20 d. Konvencijos dėl bendrosios tranzito procedūros pakeitimo.
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį, įgaliotą pasirašyti susitarimą, kuris būtų Bendrijai privalomas.
Priimta Liuksemburge, 1995 m. balandžio 10 d.